Hei, denne artikkelen er over ett år gammel og kan inneholde utdatert informasjon

OSLO (Dagbladet): De i Arbeiderpartiet som ivrer for kjønnsnøytral verneplikt, er overbevist om å få landsmøtets ja på søndag.

- Det går mot et klart ja, sier en kilde på ja-sida til Dagbladet.

Det medfører et betydelig prestisjenederlag for leder for Ap's kvinnenettverk Anniken Huitfeldt og parlamentarisk leder Helga Pedersen, som har argumentert mot.

De fikk en splittet programkomité med på å innstille mot kjønnsnøytral verneplikt i forkant av landsmøtet. Nå anser programkomiteen slaget som tapt, erfarer Dagbladet.

Avviser kompromiss Deler av nei-sida setter likvel sin lit til de pågående drøftingene i redaksjonskomiteen, i håp om at den vil komme fram til en mer samlende formulering eller et kompromiss.

Men etter det Dagbladet forstår, er det få på ja-sida som kan tenke seg at de klarer å komme fram til en slik formulering.

- Dette handler om demokrati og likestilling. Vi vil likestille verneplikten og førstegangstjenesten. Det er ikke noe vi kan kompromisse på, sier en kilde.

- Jeg håper på en samlende formulering, og jeg utelukker ikke et omforent vedtak, så lenge det inneholder et ja til kjønnsnøytral verneplikt. For det er bare to mulige utfall på det spørsmålet, sier annen.



Ba partiet senke skuldrene Da partileder Jens Stoltenberg (Ap) gikk på talerstolen tidligere i dag for å oppsummere debatten så langt, ba han folk «senke skuldrene». Han understreket at debatten ikke dreier som om hvorvidt man vil kommandere alle jenter ut til førstegangstjeneste.

Han viste til at selv om alle menn i dag har verneplikt, er det bare om lag 2 av 10 med verneplikt som gjennomfører førstegangstjeneste. Og dersom plikten utvides til kvinner, blir det 1 av 10 - ettersom det ikke er snakk om å øke antall soldater i Forsvaret.

- Det er bare en liten andel menn som avtjener verneplikt. Om vi inkluderer kvinner, blir det enda færre, sa Stoltenberg.

Kilder Dagbladet har snakket med på ja-sida, oppfattet at Stoltenberg snakket ned partiledelsens nederlag.

- Han ville få fram at et ja ikke medfører store praktiske konsekvenser. Han ser hvilken vei det går, han også, sier en kilde.

Etter det Dagbladet kjenner til skal Helga Pedersen fokusere spesielt på diskusjonen rundt konsekvensutredning i Lofoten og Vesterålen når hun presenterer programmet i ettermiddag. Deretter skal hun kort si litt om kjønnsnøytral verneplikt.

Dagbladet erfarer at programkomiteen allerede anser denne saken som tapt.

Blir rødgrønn politikk Både SV og Senterpartiet har sagt ja til kjønnsnøytral verneplikt på sine landsmøter. Et ja fra Folkets Hus fra søndag betyr at det blir rødgrønn politikk.

Stortinget kan fatte vedtak som gjør verneplikten kjønnsnøytral allerede før valget, får Dagbladet opplyst av sentrale kilder.

Selv om verneplikten er nedfelt i grunnloven, gjelder den her for «enhver Statens Borger». Det er først i vernepliktsloven den begrenses til menn. Derfor trengs det ingen grunnlovsendring for å utvide plikten til kvinner.

- Vi har fattet historiske vedtak på landsmøtet før. Et ja til kjønnsnøytral verneplikt vil også være historisk. Det handler ikke bare om likestilling. Det handler også om demokrati, fordi verneplikten sier noe om hvem som er borgere, sier stortingspolitiker Jette Christensen til Dagbladet, som har markert seg på ja-sida i partiet.

PS! Da Helga Pedersen møtte pressen etter å ha talt til landsmøtet fredag ettermiddag, var hun ikke villig til å forsvare sitt tidligere standpunkt.

- Jeg lytter til debatten i landsmøtet, og er trygg på at vi lander på et godt vedtak, sa hun da.

